เบรกยืมหุ้นแข่งเดือด
อัดโปรโมชันเว้นดอกยืมชอร์ตตลาดหวั่นดัมพ์หุ้นตกไม่หยุด
6 ต.ค. 2554

อัดโปรโมชันเว้นดอกยืมชอร์ตตลาดหวั่นดัมพ์หุ้นตกไม่หยุด
ธุรกิจให้ยืมหุ้นแข่งเดือด อัดโปรโมชันฟรีดอกเบี้ยยืมหุ้นไปชอร์ตเซล ต้นเหตุดัมพ์ตลาดลงลึก “กิมเอ็ง” โอดเป็นแพะ ชี้วิ่งตามเจ้าอื่นดูดลูกค้า 
นางบุญพร บริบูรณ์ส่งศิลป์ ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) เปิดเผยว่า บริษัทไม่ได้เป็นโบรกเกอร์เดียวที่จัดโปรโมชันส่งเสริมการยืมใบหุ้นไปขายชอร์ตเซล (SBL) ซึ่งมีโบรกเกอร์สัญชาติญี่ปุ่นเปิดศึกก่อนจึงจัดโปรโมชันแข่งตาม โดยเชื่อว่าการจัดโปรโมชันดังกล่าวไม่สามารถเป็นต้นเหตุให้ภาวะตลาดหุ้นตกต่ำได้
สำหรับโปรโมชันที่โบรกเกอร์แข่งขันในธุรกิจ SBL คือ การจ่ายดอกเบี้ยอัตราที่สูงกว่าปกติในกรณีบริษัทยืม ซึ่งเฉลี่ยราว 3.5% ไปสูงสุดถึง 12% เพื่อชักจูงให้เจ้าของหุ้นนำหุ้นมาให้ยืม 
การนำหุ้นไปให้ลูกค้ายืมไปขายล็อต โบรกเกอร์บางแห่งไม่คิดดอกเบี้ย หากยืมหุ้นไปขายและคืนหุ้นกลับมาภายใน 4 หรือ 5 วัน แต่ต้องขายหุ้นกับโบรกเกอร์นั้นๆ ซึ่งโบรกเกอร์จะได้รับค่านายหน้าซื้อขาย (คอมมิชชัน) แต่หากยืมหุ้นไปถือไว้เฉยๆ โบรกเกอร์จะคิดดอกเบี้ยกับลูกค้าทันที
ทั้งนี้ กิมเอ็ง ใช้โปรโมชันให้ดอกเบี้ยเจ้าของหุ้นที่นำมาให้ยืม อัตรา 5.5-12% และหากยืมหุ้นไปขายภายใน 4 วัน ไม่คิดดอกเบี้ย แต่การซื้อขายต้องเสียค่าคอมมิชชันปกติ 
“กิมเอ็ง กลายเป็นแพะที่ถูกกล่าวหาว่าใช้โปรโมชันและเป็นเหตุให้ตลาดหุ้นตก หากเราไม่แข่ง ก็จะถูกดูดลูกค้าไปหมด ซึ่งไม่ใช่ที่เราแห่งเดียวที่ทำ หลังจากที่ทางการขอความร่วมมือทางเราก็หยุด” นางบุญพร กล่าว
ประธานเจ้าหน้าที่บริหาร กล่าวว่า การแข่งขันธุรกิจ SBL ที่เกิดขึ้น เนื่องมาจากธุรกิจนี้ไม่เกิด เพราะนักลงทุนขาดความรู้ความเข้าใจในสินค้า ขณะที่ผู้ถือหุ้นไม่ยอมนำหุ้นไปให้โบรกเกอร์ยืม
“การทำธุรกิจ SBL ของโบรกเกอร์อยู่บนหลักเกณฑ์ที่ถูกต้อง แต่ธุรกรรมนี้ไม่เกิดเพราะนักลงทุนขาดความรู้ความเข้าใจในสินค้า ถ้าตลาดขาลง ซื้ออย่างเดียวก็เสียหาย ในยามวิกฤตหุ้นขาลง จะสร้างผลตอบแทนได้อย่างไร ถ้าไม่ทำชอร์ตเซล ปล่อยให้สถาบันชอร์ตเซลได้ รายย่อยก็เสียเปรียบ ฉะนั้นนักลงทุนต้องศึกษาเครื่องมือการลงทุนและใช้ให้เหมาะสมกับสถานการณ์” นางบุญพร กล่าว
ก่อนหน้านี้ บริษัท หลักทรัพย์โนมูระ พัฒนสิน (CNS) จัดโปรโมชันให้ยืมหุ้น 0% โดยเริ่มตั้งแต่วันที่ 1-30 ต.ค. ที่ผ่านมา 
แหล่งข่าวจาก บล.ฟินันเซีย ไซรัส กล่าวว่า ธุรกิจการให้ยืมใบหุ้นเป็นธุรกิจที่ถูกต้องตามกฎเกณฑ์ จะห้ามไม่ให้เกิดการยืมหุ้นไปขายชอร์ตเซลไม่ได้ แต่การให้ยืมต้องอยู่ในหลักเกณฑ์ เพื่อไม่ให้กระทบกับภาพรวม คาดว่าลูกค้าที่ยืมหุ้นไปชอร์ตเซลบางคนซื้อหุ้นกลับแล้ว เนื่องจากตลาดหุ้นร่วงแรงและเร็ว 
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า จะไม่มีการสั่งห้ามทำชอร์ตเซลเหมือนต่างประเทศ เพราะในเมืองนอกชอร์ตเซลได้โดยไม่มีหุ้นอยู่ในมือ แต่ของไทยจะต้องมีหุ้นอยู่ในมือ 
นอกจากนี้ จะต้องปฏิบัติตาม 3 หลักเกณฑ์คือ หุ้นที่จะนำมาชอร์ตเซลได้ต้องมีสภาพคล่อง คืออยู่ใน SET 100 รวมถึงจะต้องมีหุ้นอยู่ในมือและมีค่าใช้จ่ายในการยืมหุ้น และสุดท้ายการขายชอร์ตจะต้องเป็นราคาในตลาดขณะนั้นหรือสูงกว่า ดังนั้นการชอร์ตเซลจึงไม่ใช่เป็นต้นเหตุในการทุบหุ้น